b'\n_START_ARTICLE_\nVojna v severni Afriki\n_START_SECTION_\nPredhodni dogodki\n_START_PARAGRAPH_\nTako kot ostale evropske dr\xc5\xbeave se je tudi Italija v drugi polovici 19. stoletja za\xc4\x8dela zanimati za kolonije. Najprej si je priklju\xc4\x8dila Eritrejo in del Somalije nato pa si je poizku\xc5\xa1ala priklju\xc4\x8diti \xc5\xa1e Etiopijo vendar ji je to kar dvakrat zapored spodletelo. V italijansko-tur\xc5\xa1ki vojni med letoma 1911 in 1912 si je prisvojila \xc5\xa1e Libijo. Z vzponom Mussolinija na oblast v dvajsetih letih prej\xc5\xa1njega stoletja se je italijanska kolonialna politika \xc5\xa1e bolj zaostrila. Oktobra 1935 je Italija \xc5\xa1e tretji\xc4\x8d napadla Etiopijo in tokrat zmagala. Mussolini je s pridobivanjem novih ozemelj \xc5\xbeelel ustvariti nekak\xc5\xa1no Veliko Italijo oz. sodoben rimski imperij, ki mu bo vladal. V skladu s temi na\xc4\x8drti je leta 1939 napadel  Albanijo nato pa \xc5\xa1e Gr\xc4\x8dijo kjer se je njegova osvajalna avantura klavrno kon\xc4\x8dala._NEWLINE_Izbruh druge svetovne vojne 1. septembra 1939 je dal Mussoliniju novo mo\xc5\xbenost, da skupaj s svojim prijateljem Hitlerjem pove\xc4\x8da ozemlje. Tega je \xc5\xbeelel raz\xc5\xa1iriti na Jugoslavijo, ju\xc5\xbeno Francijo, Korziko, Malto, Al\xc5\xbeirijo, francosko Somalijo in Maroko, Egipt in Sudan. Opogumljen od nem\xc5\xa1kih obljub je Mussolini 10. junija 1940 napovedal vojno Zdru\xc5\xbeenemu kraljestvu in Franciji. Vojno na katero Italija ni bila niti najmanj pripravljena.\n_START_SECTION_\nVojna v pu\xc5\xa1\xc4\x8davi\n_START_PARAGRAPH_\nDan po razglasitvi sovra\xc5\xbenosti se v pu\xc5\xa1\xc4\x8davi za\xc4\x8dnejo prve voja\xc5\xa1ke operacije. Angle\xc5\xbei so se na mo\xc5\xbenost vojne dobro pripravili, \xc5\xbee prvi dan vojne na sovra\xc5\xbenikovo ozemlje izvedejo ve\xc4\x8d vpadov v katerih zajamejo ve\xc4\x8dje \xc5\xa1tevilo italijanskih vojakov. 16. junija napadejo in zavzamejo italijanski utrdbi Fort Capuzzo in Fort Maddalena, na cesti Tobruk-Bardia pa napadejo konvoj tovornjakov in pritem zajamejo italijanskega generala. Konec junija zaradi prijateljskega ognja v letalski nesre\xc4\x8di umre poveljnik italijanskih sil v severni Afriki general Italo Balbo. Nadomesti ga general Rodolfo Graziani. V naslednjih tednih se v pu\xc5\xa1\xc4\x8davi Libije odvijajo \xc5\xa1tevilni manj\xc5\xa1i spopadi v katerih se izka\xc5\xbee, da je italijanska vojska popolnoma nesposobna izvajati ve\xc4\x8dje voja\xc5\xa1ke operacije izven utrjenih postojank. O tem pri\xc4\x8dajo tudi njihove izgube, v dveh mesecih vojne Italijani izgubijo kar 3.000 vojakov medtem ko jih Angle\xc5\xbei izgubijo le okoli sto._NEWLINE_Devetega septembra 1940 italijanska vojska po ukazu Benita Mussolinija preide v ofenzivo in napade Egipt, britanska vojska se ne upira in se umakne v notranjost Egipta. Ofenziva ne traja dolgo, \xc5\xbee 16. septembra se napredovanje zaradi logisti\xc4\x8dnih te\xc5\xbeav ustavi. Med \xc4\x8dakanjem na okrepitve Italijani v pu\xc5\xa1\xc4\x8davi oblikujejo ve\xc4\x8d utrjenih postojank iz katerih nato patruljirajo in izvajajo manj\xc5\xa1e bojne akcije na sovra\xc5\xbenikovo ozemlje. Medtem ko Italijani \xc4\x8dakajo na okrepitve Britanci 9. decembra spro\xc5\xbeijo operacijo Kompas, ki italijansko vojsko ujame popolnoma nepripravljeno. Ve\xc4\x8dina italijanskih postojank v pu\xc5\xa1\xc4\x8davi je kmalu po napadu odrezanih od zaledja in obkoljenih, \xc5\xbee drugi dan ofenzive pade Sidi Barrani vda se ve\xc4\x8d kot 20.000 italijanskih vojakov. Petega januarja 1941 po hudih bojih pade Bardia, 22. januarja pa \xc5\xa1e Tobruk, kmalu zatem se britanskega napredovanja vzdol\xc5\xbe Sredozemskega morja ni dalo ve\xc4\x8d ustaviti. V italijanskem poveljstvu medtem zavlada panika, v samo dveh mesecih bojev je 150.000 glava dobro oboro\xc5\xbeena italijanska vojska izgubila 118.000 vojakov proti britanski ki ni \xc5\xa1tela ve\xc4\x8d kot 36.000 vojakov in je imela tudi slab\xc5\xa1o opremo in oboro\xc5\xbeitev. Po operaciji, ki se je zaklju\xc4\x8dila 9. februarja se je preostanek italijanske vojske umaknil v El Agheil, kjer je po\xc4\x8dakala na nem\xc5\xa1ko pomo\xc4\x8d._NEWLINE_Maja 1941 so v Severno Afriko za\xc4\x8dele prihajati prve enote afri\xc5\xa1kega korpusa, ki jim je poveljeval prekaljeni general Erwin Rommel. Naloga korpusa je bila za\xc5\xa1\xc4\x8dita italijanskih zaveznikov pred popolnim porazom v severni Afriki. Medtem je britanska vojska, ki se je preimenovala v 13. korpus, za\xc4\x8dela postavljati obrambne polo\xc5\xbeaje. \xc4\x8ceprav je bilo Rommlu ukazano, da mora izvajati izklju\xc4\x8dno obrambno vlogo je ta marca za\xc4\x8del izvajati manj\xc5\xa1e ofenzivne operacije ki pa so se nato razvile v ve\xc4\x8djo ofenzivo. Britanski 13. korpus, ki je medtem ve\xc4\x8dino svojih vojakov poslal v Gr\xc4\x8dijo, se ni moral u\xc4\x8dinkovito upirati nem\xc5\xa1kim napadom, zato se je umaknil v Tobruk in na Libijsko-Egiptovsko mejo. Aprila se je za\xc4\x8delo obleganje Tobruka, na vzhodu fronte pa so Nemci \xc5\xbee pri\xc5\xa1li do prelaza Halfaya kjer se je njihovo napredovanje ustavilo. Ker je Tobruk skupaj s svojim pristani\xc5\xa1\xc4\x8dem ostal v britanskih rokah so se zaradi velikih razdalj za\xc4\x8dele Nemcem pojavljati te\xc5\xbeave z oskrbo, da bi te re\xc5\xa1ili so morali zavzeti Tobruk. Tega so se Britanci dobro zavedali, zato so z operacijama Brevity in Battleax poizku\xc5\xa1ali osvoboditi ujeto garnizijo, vendar sta obe operaciji v nekaj dneh klavrno propadli. Septembra je sledilo je reformiranje britanskih sil, ki so se preimenovale v 8. armado, nato pa so Britanci novembra 1941 izvedli uspe\xc5\xa1no operacijo Crusader, ki je Nemce in Italijane pregnala nazaj na obrambno \xc4\x8drto El Agheila iz maja 1941. Obleganje Tobruka se je kon\xc4\x8dalo 27. novembra 1941, zadnje operacije pa so se zaklju\xc4\x8dile januarja 1942. Zati\xc5\xa1je ni trajalo dolgo, junija je Rommel, potem ko je prejel sve\xc5\xbee okrepitve, iz Tripolija ponovno krenil v napad in Britance porazil pri Gazali, nekoliko pozneje pa je padel tudi Tobruk. Sledil je britanski umik globoko v Egipt, napredovanje Nemcev se je ustavilo \xc5\xa1ele julija 1942, ko je pri\xc5\xa1lo do prve bitke pri El Alameinu.'